王宣甫求崇齋扁榜仍索詩轉庵之作先成即次韻爲寄
作者：許及之
朝代：宋

paragraphs: 聖門教人亦多術，由也升堂未入室。
顔雖在寢猶仰高，火就水流隨燥濕。
但見終日不違愚，豈知庶幾介如石。
陶溪昨以崇名齋，欲予隸古詩記實。
今晨忽見轉庵作，名與詩高同起日。
崇齋少學用心苦，晚乃一掃科舉習。
霜降自然知水落，道損都忘爲學益。
一從崇卑悟師說，心已沈酣全體易。
書扁外和轉庵詩，不待形容有潤色。
憶昨尊公期類予，似我顓愚有何獲。
老慚才衰惟鈍遲，感君肯赴同襟期。
閉關却埽門植榆，不妨倡和來壎箎。